O le tele o nei faiga, na faia ina ia foʻia ai faafitauli o le suavai leaga lea na tulaʻi mai ona o le televave o le faatupulaʻia o aai. O se tasi o na faataʻitaʻiga, o le faiga o alavai i Lonetona, lea na fausia e tetee atu ai i le faaleagaina tele o le vaitafe o Thames. I lenā taimi, o le vaitafe o le Thames o le vaega autū lea o le auala e tafe ai le vai i Lonetona, ma o otaota leaga o tagata na faaputuputu i vai e lata ane i le nofoaga tutotonu o Lonetona. O le iʻuga, o le tele o faamaʻi pipisi na aafia ai tagata o Lonetona ma sui o le Palemene, e aofia ai ma le faamaʻi o le kolera i le 1854 i Broad Street
ma le Great Stink o le 1858. O le popole i le soifua mālōlōina o tagata ma le lelei o le olaga, na amata ai ni taumafaiga, lea na iʻu ai lava ina fausia le faiga o alavai i Lonetona, lea na fuafuaina e Joseph Bazalgette. O lenei faiga fou, sa fa'amoemoe e fa'amautinoa le toe fa'afo'i mamao atu o le suavai leaga mai punavai o le suavai, ina ia fa'aitiitia ai le lamatiaga o siama fa'ama'i e maua mai i le suavai. Talu mai lenā taimi, o le tele lava o faiga o alavai i aai ua iai sini faapena o le puipuia o faafitauli i le soifua mālōlōina o tagata lautele.